
Egy védett lepkefaj, a Maculinea alcon ‘xerophila’ (Lepidoptera: Lycaenidae) torockói populációjának felmérése

Az obligát parazita hangyaboglárka nemzetség (Maculinea spp.) a Palearktikus régió legintenzívebben tanulmányozott lepkecsoportját képezi. A hangyaboglárkák életciklusának elengedhetetlen feltétele a petézésre és a lárvák kezdeti táplálására alkalmas tápnövények, valamint a lárvákat befogadó és felnevelő Myrmica hangyagazdák jelenléte. Az intenzívvé váló mezőgazdaság élőhelyeik eltűnéséhez, populációik drasztikus csökkenéséhez vezetett. Kutatásunk során a karszti hangyaboglárka (Maculinea alcon ‘xerophila’) egy torockói populációját tanulmányoztuk jelölés-visszafogás módszerével. Eredményeink alapján a repülési időszak június és július közepe közé tehető, viszonylag korai repülési csúccsal, s a populáció becsült mérete 505 egyed. A nemek repülési ideje közötti eltérések ugyanakkor kismértékűek, a hímek repülési csúcsa csupán három nappal előzi meg a nőstényekét. Az egyedek túlélési valószínűsége viszonylag alacsony, melyben az egyedek elvándorlása is szerepet játszhat. Kutatásunk eredményei egy életképes populáció jelenlétét támasztják alá.



